(ທ່ານ ສຈ ປອ ກິແກ້ວ ໄຂຄຳພິທູນ ໃຫ້ສຳພາດຕໍ່ນັກຂ່າວ CRI )
ກອງປະຊຸມທິດສະດີ ຂອງສອງພັກ, ພັກປະຊາຊົນປະຕິວັດລາວ ແລະ ພັກກອມມູນິດຈີນ ຄັ້ງທີ່ 5 ທີ່ຈັດຂຶ້ນຢູ່ ສປປ ລາວຈະໄຂຂຶ້ນຢູ່ປະເທດລາວໃນໄວໆນີ້ ໂດຍມີການນຳຂັ້ນສູງຂອງ ສູນກາງພັກກອມມູນິດຈີນ ກໍຄືສະພາທິດສະດີ ແລະ ພຶຶດຕິກຳຂອງ ສປຈີນ ຈະເຂົ້າຮ່ວມ. ໃນໂອກາດດັ່ງກ່າວ, ວັນທີ 16 ທັນວານີ້ ນັກຂ່າວຂອງ CRI ທີ່ປະຈຳຢູ່ນະຄອນຫຼວງວຽງຈັນໄດ້ ສຳພາດທ່ານ ສຈ ປອ ກິແກ້ວ ໄຂຄຳພິທູນ ຫົວໜ້າຄະນະໂຄສະນາອົບຮົມສູນກາງພັກ, ປະທານສະພາວິທະຍາສາດສັງຄົມແຫ່ງຊາດລາວ, ທ່ານກິແກ້ວໄດ້ແນະນຳສະພາບການຂອງການພົວພັນລະຫວ່າງສອງພັກໃຫ້ຮູ້ ແລະໄດ້ຕີລາຄາເປັນຢ່າງດີຕໍ່ບົດບາດຂອງ CRI ໃນການເສີມສ້າງຄວາມເຂົ້າອົກເຂົ້າໃຈເຊິ່ງກັນ ແລະ ກັນ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ທັງຊ່ວຍຮັດແໜ້ນສາຍ ພົວພັນລາວ-ຈີນ ທີ່ມີມູນເຊື້ອໃຫ້ນັບມື້ນັບໜັກແໜ້ນຂຶ້ນເລື້ອຍໆ.ບົດບາດສຳພາດທ່ານກິແກ້ວ ໄຂຄຳພິທູນ ມີເນື້ອໃນດັ່ງນີ້:
ການພົວພັນຮ່ວມມືຂອງສອງຊາດລາວ - ຈີນ ໄດ້ມີມາແຕ່ດຶກດຳບັນ ແລະ ໄດ້ກາຍເປັນມູນເຊື້ອອັນດີງາມຢ່າງຍາວນານແລ້ວ ນັບທັງໃນສະໄໝຕໍ່ສູ້ກູ້ຊາດຕ້ານພວກລ່າເມືອງຂຶ້ນເພື່ອປົດປ່ອຍປະເທດຊາດ ກໍຄືໃນໄລຍະປົກປັກຮັກສາ ແລະ ສ້າງສາປະເທດຊາດໃນຍຸກປະຈຸບັນບົນຈິດໃຈລາວ-ຈີນ ເປັນບ້ານໄກ້ເຮືອນຄຽງທີ່ດີ, ເປັນເພື່ອນທີ່ດີ, ເປັນສະຫາຍທີດີ ແລະ ເປັນຄູ່ຮ່ວມມື ທີດີ. ລາວ-ຈີນຍັງເປັນພີ່ນ້ອງທີ່ດີຕໍ່ກັນອີກ . ພັກ-ລັດຈີນ ແລະ ປະຊາຊົນຈີນໄດ້ໃຫ້ການສະໜັບສະໜູນອູ້ມຊູຊ່ວຍເຫຼືອທີ່ມີປະສິດທິຜົນ ແລະ ທັນການຫຼາຍໆດ້ານແກ່ ສປປ ລາວ ຕະຫຼອດມາ, ບໍ່ວ່າທາງດ້ານການເມືອງ, ເສດຖະກິດ ກໍຄືດ້ານວັດທະນາທຳ-ສັງຄົມ ແລະ ອື່ນໆ. ສຳລັບວຽກງານດ້ານການຄົ້ນຄວ້າທິດສະດີ ແລະ ພຶດຕິກຳສອງພັກພວກເຮົາກໍ່ໄດ້ມີການປະສານສົມທົບແໜ້ນ ໃນການແລກປ່ຽນບົດຮຽນ ແລະ ປະສົບການຕ່າງໆ ເພື່ອຮັບໃຊ້ການບູລະນະແນວທາງຂອງພັກ ໃຫ້ແທດເໝາະກັບສະພາບຄວາມເປັນຈີງໃນແຕ່ລະໄລຍະ. ສອງພັກພວກເຮົາ ໄດ້ຈັດກອງປະຊຸມສຳມະນາແລກປ່ຽນບົດຮຽນດ້ານທິດສະດີຂຶ້ນໃນທຸກໆປີ ແລະ ນຳເອົາບົດຮຽນທີ່ໄດ້ຮັບໄປໝູນໃຊ້ກັບພຶດຕິກຳຕົວຈີງຂອງແຕ່ລະພັກໃຫ້ມີຄວາມເໝາະສົມຫຼາຍຂຶ້ນ. ໃນຕໍ່ໜ້າພວກເຮົາຍັງຈະພາຍາຍາມເຮັດໃຫ້ການຮ່ວມມືກັນໃນຂົງເຂດນີ້ນັບມື້ກ້າວເຂົ້າສູ່ລວງເລິກ ແລະ ມີປະສິດທິຜົນສູງຍິ່ງຂຶ້ນ ແທດເໝາະກັບຄວາມຮຽກຮ້ອງຕ້ອງການຂອງການພັດທະນາໃນແຕ່ລະປະເທດ.
ສຳລັບການມາຢ້ຽມຢາມລາວຂອງຄະນະຜູ່ແທນພັກກອມມູນິດຈີນ ເຊິ່ງນຳໂດຍສະຫາຍ ລີວຊີປາວ, ກຳມະການກົມການເມືອງ, ຫົວໜ້າຄະນະໂຄສະນາອົບຮົມສູນກາງພັກກອມມູນິດຈີນຄັ້ງນີ້ ບໍ່ພຽງແຕ່ເປັນການເຂົ້າຮ່ວມກອງປະຊຸມສຳມະນາທິດສະດີເທົ່ານັ້ນ, ຍັງເປັນການ ປະກອບສ່ວນການເສີມສ້າງຄວາມສຳພັນທີດີຕໍ່ກັນ ລະຫວ່າງສອງພັກ, ສອງລັດ ແລະ ປະຊາຊົນຂອງລາວ-ຈີນ ໃຫ້ນັບມື້ແໜ້ນແຟ້ນ ແລະ ກ້າວໄປສູ່ລວງເລິກ, ທັງເປັນການຊອກຮູ້ ແນວທາງ ນະໂຍບາຍໃນແຕ່ລະໄລຍະຂອງສອງພັກ, ເປັນຕົ້ນແມ່ນທິດທາງ ແລະ ແຜນນະໂຍບາຍຂອງ ຈີນ ວາງອອກ ໃນມະຕິກອງປະຊຸມໃຫຍ່ຄັ້ງທີ່ 6 ຂອງຄະນະບໍລິຫານງານສູນກາງພັກກອມມູນິດຈີນສະໄໝທີ 18, ຊອກຮູ້ກອງປະຊຸມຄົບຄະນະບໍລິຫານງານສູນກາງພັກຄົບຄະນະ ຄັ້ງທີ 3 ສະໄໝທີ 10. ນອກນັ້ນ, ກອງປະຊຸມສຳມະນາທິດສະດີຄັ້ງນີ້ ຈະຊ່ວຍຮຽນຮູ້ ຈະສ້າງພື້ນຖານທິດສະດີ ແລະ ບົດຮຽນພຶດຕິກຳຂອງພັກກອມມູນິດຈີນ ໃນການກໍ່ສ້າງພັກດ້ວຍຕົນເອງໃນເງື່ອນໄຂເຊື່ອມໂຍງສຳພັນ ເພື່ອໃຫ້ພັກ ປປ ລາວ ຂອງພວກຂ້າພະເຈົ້າ ນຳໄປພິຈາລະນາທັງໃຊ້ເຂົ້າໃນເງື່ອນໄຂຕົວຈິງຂອງພັກ.
ການມາຢ້ຽມຢາມ ກໍ່ຄືການເຂົ້າຮ່ວມກອງປະຊຸມສຳມະນາທິດສະດີສອງພັກ ຂອງການນຳຂັ້ນສູງ ສປ ຈີນ ຄັ້ງນີ້ ກໍ່ພໍດີກັບໂອກາດນີ້ວິທະຍຸ cri FM 93 ໄດ້ສະເຫຼີມສະຫຼອງຄົບຮອບ 10 ປີ. ໃນໄລຍະ 10 ປີຜ່ານມາ ຂ້າພະເຈົ້າເຫັນວ່າ: ວິທະຍຸ cri ໄດ້ປະກອບສ່ວນສຳຄັນເຂົ້າໃນການເສີມສ້າງຄວາມເຂົ້າອົກເຂົ້າໃຈ; ຊ່ວຍໃຫ້ປະຊາຊົນສອງປະເທດເຮົາໄດ້ຮັບຮູ້ສະພາບຂອງແຕ່ລະປະເທດ ໃນແຕ່ລະໄລຍະໄດ້ຢ່າງວ່ອງໄວທັນເຫດການ, ທັງເປັນກຳລັງແຮງໃຫ້ກັບ ສປປ ລາວ ພວກເຮົາໃນການໂຄສະນາເຜີຍແຜ່ແນວທາງ ຂອງພັກ-ລັດ ລົງສູ່ປະຊາຊົນຊັ້ນຄົນຕ່າງໆນັບມື້ນັບຫຼາຍຂຶ້ນ. ສຳລັບໃນຕໍ່ໜ້າຂ້າພະເຈົ້າຫວັງຢ່າງຍິ່ງວ່າ ວິທະຍຸcri ຂອງພວກສະຫາຍຈະເພີ່ມກຳລັງຄື້ນໃຫ້ປົກຄຸມໄປໃຫ້ຫຼາຍໃນຂອບເຂດທົ່ວປະເທດ, ສຳຄັນແມ່ນເຂດຊົນນະບົດ ແລະ ຫ່າງໄກສອກຫຼີກ ທີ່ຍັງມີຄວາມຫຍຸ້ງຍາກໃນດ້ານໜື່ງກໍ່ໂຄສະນາແນວທາງນະໂຍບາຍຂອງພັກ-ລັດ ຈີນ, ວັດທະນະທຳ-ຮີດຄອງປະເພນີອັນດີງາມຂອງປະຊາຊົນບັນດາເຜົ່າໃຫ້ຊາວລາວຮູ້ຢ່າງກວ້າງຂວາງ; ດ້ານໜື່ງອີກກໍ່ນຳເອົາແບບແຜນນະໂຍບາຍຂອງພັກ ປປ ລາວໄປເຜີຍແຜ່, ເອົາຜົນສຳເລັດແຫ່ງການສ້າງສາພັດທະນາຂອງ ສປປ ລາວ ກໍ່ຄືຊີວິດ ວັດທະນະທຳ, ຮີດຄອງປະເພນີອັນດີງາມຂອງປະຊາຊົນລາວບັນດາເຜົ່າ ໄປເຜີຍແຜ່ໂຄສະນາໃຫ້ປະຊາຊົນຈີນ ໄດ້ຮັບຮູ້ເຂົ້າໃຈ ເຮັດໄດ້ຄືແນວນັ້ນ, ຂາພະເຈົ້າເຊື່ອວ່າ ວິທະຍຸ cri ຂອງພວກສະຫາຍຈະສົມເປັນຂົວຂໍ່ແຫ່ງສາຍພົວພັນມິດຕະພາບ ຂອງສອງພັກ, ສອງລັດ ແລະ ປະຊາຊົນຂອງໍາວລາວ-ຈີນ ຢ່າງແທ້ຈິງ.